
 30.3.2012
 BG
 Официален вестник на Европейския съюз
 L 92/16
 РЕГЛАМЕНТ ЗА ИЗПЪЛНЕНИЕ (ЕС) No 284/2012 НА КОМИСИЯТА
 от 29 март 2012 година
 за налагане на специални условия, регулиращи вноса на фуражи и храни с произход от Япония или изпратени от тази държава, след аварията в ядрената електроцентрала „Фукушима“ и за отмяна на Регламент за изпълнение (ЕС) No 961/2011
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1, буква б), подточка ii) от него,
 като има предвид, че:
 (1)
 В член 53 от Регламент (ЕО) No 178/2002 се предвижда възможността за приемане от страна на Съюза на подходящи спешни мерки за храни и фуражи, които са внесени от трета държава, с цел защита на общественото здраве, здравето на животните или околната среда, когато рискът не може да бъде задоволително овладян чрез предприетите поотделно от държавите членки мерки.
 (2)
 След аварията в ядрената електроцентрала „Фукушима“ от 11 март 2011 г. Комисията бе уведомена, че нивата на радионуклеиди в някои хранителни продукти с произход от Япония са надвишили приложимите в Япония нива, при които се предприемат действия по отношение на храните. Това замърсяване може да представлява заплаха за общественото здраве и здравето на животните в Съюза и поради това бе приет Регламент за изпълнение (ЕС) No 297/2011 на Комисията от 25 март 2011 г. за налагане на специални условия, регулиращи вноса на фуражи и храни с произход или изпратени от Япония, след аварията в ядрената електроцентрала „Фукушима“ (2). Посоченият регламент по-късно бе заменен с Регламент за изпълнение (ЕС) No 961/2011 на Комисията (3).
 (3)
 Японските органи предоставиха на Комисията информация, според която в никоя от многобройните проби, взети от саке и други спиртни напитки (уиски и шочу), не е установена радиоактивност. Процесът на полиране, ферментация и дестилация премахва радиоактивността почти изцяло от самата спиртна напитка. По въпроса ще бъдат предприети последващи действия въз основа на постоянния мониторинг по отношение на напитките саке, уиски и шочу от страна на японските органи. Поради това е целесъобразно напитките саке, уиски и шочу да бъдат изключени от обхвата на настоящия регламент, за да се намали административната тежест за японските органи и за компетентните органи на държавите членки вносители.
 (4)
 На 24 февруари 2012 г. японските органи приеха нови максимално допустими нива за общото количество цезий-134 и цезий-137, които да се прилагат от 1 април 2012 г., като бяха предвидени временни мерки за ориза, говеждото месо, соята и преработените продукти от тях, които са но-ниски от максимално допустимите нива, определени с Регламент (Евратом) No 3954/87 на Съвета от 22 декември 1987 г. за установяване на максимално допустимите нива на радиоактивно замърсяване на храните и фуражите след ядрена авария или друг случай на радиологично замърсяване